Publication: Magyar Közlöny
Issue: MK-2001-51 (Year: 2001, Number: 51)
Era: 1990-2004
Section: 1994. évi I. törvény 3. §-ával összhangban az Európai Közösségek következő jogszabályaival összeegyeztethető szabályozást tartalmaz:
Paragraph Index: 1063

4. A kockázat jellemzése 4.1. Minden adott környezeti elem esetében a kockázat jellemzése, amennyiben ez lehetséges, kiterjed a PEC- és PNEC-érték összehasonlítására úgy, hogy a PEC/PNEC arányt meg lehessen határozni. Ha a PEC/PNEC arány kisebb mint egy, vagy azzal egyenlő, a kockázatjellemzés azt az eredményt adja, hogy további információra vagy vizsgálatra és a jelenleg már alkalmazottakon kívül további kockázatcsökkentést célzó intézkedésre nincs szükség. Ha az arány nagyobb, mint egy, a felelős szerv igazolja, hogy az arány nagysága és a többi releváns tényező, mint például (i) a bioakkumulációs képesség jelei, (ii) az ökotoxicitás vizsgálatokban a toxicitás/idő görbe alakja, (iii) a toxicitásvizsgálatok alapján megállapítható egyéb kedvezőtlen hatás jelei, például ha az anyag mutagén, mérgező vagy nagyon mérgező, illetve az R 40 (’Maradandó egészségkárosodást okozhat’) vagy az R 48 (’Hosszú időn át hatva súlyos egészségkárosodást okozhat’) kockázat szabványmondattal kísért ártalmas osztályozást kapott, (iv) a szerkezetileg analóg anyagok adatai alapján szükség van-e további információra vagy vizsgálatra a kérdés tisztázásához, illetve szükség van-e kockázatcsökkentő intézkedésekre. 4.2. Ha a PEC/PNEC arány megállapítása nem volt lehetséges, a kockázat jellemzése kiterjed annak a valószínűségnek a kvalitatív meghatározására, hogy egy hatás a jelenlegi expozíció körülményei között jelentkezik-e, illetve az expozíció várható körülményei között jelentkezni fog-e. Az ilyen értékelés elvégzése után, a vonatkozó más tényezők figyelembevételével a felelős szerv megadja az adott hatásokkal kapcsolatos kockázatjellemzés eredményeit.

Source: https://magyarkozlony.hu/hivatalos-lapok/677a33b0b89574fe8a2192ad7dd6671c142237d9/dokumentumok/ee5064e8c7cdbce01ab55753f90e48440ecfcd95/letoltes